
pre postup delegácie Slovenskej republiky na Svetovom humanitárnom samite v Istanbule 

Predkladaný materiál obsahuje návrh smernice pre postup delegácie, stanovujúcej priority SR na Svetovom humanitárnom samite (WHS),  ktorý  sa bude konať v dňoch 23. a 24. mája 2016. Návrh smernice vychádza zo zamerania zahraničnej a európskej politiky SR na rok 2016 a z Programového vyhlásenia vlády SR na roky 2016 – 2020, ako i spoločnej pozície členských krajín EÚ obsiahnutých v záveroch Rady EÚ ku svetovému humanitárnemu samitu. 
Po 25 rokoch od doby, kedy svetový humanitárny systém nadobudol svoju dnešnú podobu (1990) sa v máji uskutoční v tureckom Istanbule vôbec prvý Svetový humanitárny samit. Humanitárny systém prechádza krízou identity a jedným zo základných cieľov samitu preto je poskytnúť žiaduci podnet na jeho nové nastavenie. Pôjde o voľné zhromaždenie všetkých aktérov humanitárnej pomoci s cieľom získať reakciu na víziu novej podoby humanitárneho systému obsiahnutú v dokumente GT OSN, nie o medzivládnu konferenciu, ktorá by schvaľovala vopred dohodnutý dokument. Hlavnou úlohou samitu je navrhnúť nové a efektívne riešenia v poskytovaní humanitárnej pomoci tak, aby systém vyhovoval potrebám ľudí postihnutých vojnovými konfliktami a prírodnými katastrofami. 

Desiatky miliónov ľudí je odkázaných na akútnu humanitárnu pomoc. Mnoho ďalších miliónov je vystavených šokom, vrátane konfliktov a prírodných katastrof. Aj keď medzinárodné humanitárne a rozvojové prístupy prinášajú uľahčenie mnohým, nič by nemalo podkopávať záväzok k principiálnej humanitárnej akcii, špeciálne v politicky skúšaných a násilných podmienkach ozbrojeného konfliktu. Zároveň však existuje zdieľaný morálny imperatív prevencie kríz a trvalého znižovania úrovne humanitárnych potrieb ľudí. Preto je potrebný nový spôsob práce a financovania, za účelom zabezpečenia humanitárnych potrieb v súlade s humanitárnymi princípmi, ktorý zároveň umožní zabezpečiť humanitárne potreby a posunúť ľudí z kríz na cestu k dosiahnutiu cieľov Agendy 2030. 

Agenda pre ľudskosť

Generálny tajomník  OSN Pan Ki-mun predstavil 9. februára 2016 svoju správu One Humanity: Shared Responsibility k prvému WHS. Podľa GT OSN  musí samit predstavovať kritický bod v snahe vytvoriť dôveru v globálny svet. Samit má ambíciu generovať silnú globálnu podporu pre zmeny v poskytovaní humanitárnej pomoci prostredníctvom: 
1. prehodnotenia a obnovenia záväzkov k ľudstvu, ľudskosti a k univerzálnym humanitárnym princípom,
2. predstavenia konkrétnych krokov a záväzkov, ktoré umožnia krajinám a spoločnostiam lepšie reagovať na krízy a byť odolnejšími na ne/predvídateľné krízy a katastrofy,
3. zdieľania inovácií a najlepších skúseností, ktoré pomôžu v záchrane životov a pri zmiernení utrpenia ľudí. 

GT vo svojej správe predstavil 5 základných zodpovedností (core responsibilities), ktoré vytvárajú predpolie na úspešnú zmenu v poskytovaní humanitárnej pomoci:
1. silné globálne líderstvo schopné predchádzať a ukončovať konflikty;
2. podporovať a dodržiavať všetky normy, ktoré chránia ľudstvo;
3. nenechať nikoho bokom;
4. zmeniť životy ľudí – od poskytnutia pomoci k stavu, kedy už nebude potrebná;
5. investovať do ľudstva.

Podľa GT OSN sú potrebné štyri celkové zmeny prístupu v politike a praxi: reagovať skoro a nečakať na krízy; nenahrádzať, ale posilniť národné a lokálne systémy; presiahnuť humanitárno-rozvojové rozdelenie; a posilniť to koherentným financovaním a investovaním. Tento nový spôsob práce reprezentuje paradigmatický posun, ktorý je už dlhodobo diskutovaný a WHS predstavuje príležitosť na jeho dosiahnutie. 

Kľúčové záväzky a individuálne resp. skupinové záväzky

Počas WHS sa očakáva prijatie dôležitých záväzkov, ktoré významným spôsobom ovplyvnia ďalšie smerovanie poskytovania  humanitárnej pomoci. Segment hláv štátov a okrúhle stoly na vysokej úrovni na samite sú platformou, na ktorej vedúci predstavitelia zúčastnených štátov a organizácií môžu oznámiť substantívne reakcie na kľúčové záväzky a očakávané zmeny prístupu v politike a praxi obsiahnuté             v Agende pre ľudskosť. V rámci siedmich okrúhlych stolov budú mať účastníci príležitosť prijať dva druhy záväzkov, kľúčové a individuálne, resp. skupinové záväzky. Kľúčové záväzky členských štátov a organizácií spolu s individuálnymi alebo skupinovými záväzkami deklarovanými pri okrúhlom stole budú publikované     v Akčnom dokumente samitu.

Kľúčové záväzky boli pripravené pre každý zo siedmich okrúhlych stolov. Stotožnenie sa so záväzkami je dobrovoľné a účastník si môže vybrať stotožnenie sa   s jedným, niekoľkými alebo všetkými záväzkami pre každý okrúhly stôl. Kľúčové záväzky budú jedným z výstupov okrúhleho stola (spolu so závermi okrúhleho stola    a individuálnymi alebo skupinovými záväzkami).  

Vítané budú aj individuálne a/alebo skupinové záväzky účastníkov, ktoré napomôžu dosiahnuť kľúčové záväzky konkrétneho okrúhleho stola a v širšom meradle Agendy pre ľudskosť. Môžu mať charakter politický, vnútropolitický, operačný, legislatívny alebo finančný. Najdôležitejšie je, aby išlo o nové, konkrétne, transformatívne a merateľné akcie, ktoré hmatateľne pohnú vpred Agendu pre ľudskosť. Navrhované kľúčové záväzky v dokumente každého okrúhleho stola obsahujú aj zoznam príkladov individuálnych a/alebo skupinových podzáväzkov pre každý kľúčový záväzok.

Profil účasti SR na samite

Za SR sa na Svetovom humanitárnom samite zúčastní prezident Slovenskej republiky Andrej Kiska a štátny tajomník Ministerstva zahraničných vecí a európskych záležitostí Lukáš Parízek.  Účasť na úrovni hlavy štátu je signálom, že Slovensko má naďalej záujem podporovať politiku OSN a medzinárodného spoločenstva v humanitárnej oblasti a svojím dielom prispieť k zmene nastavenia humanitárneho systému. Tento už nezodpovedá požiadavkám vyvolaným globálnymi zmenami, keď počet ľudí negatívne zasiahnutých humanitárnymi krízami sa za poslednú dekádu zvýšil takmer dvojnásobne. Slovenská republika vníma OSN ako základný pilier medzinárodnej stability, rovnováhy a medzinárodného práva a podporuje úsilie GT OSN a plnenie priorít  Agendy pre ľudskosť. Politické momentum predstavované Svetovým humanitárnym samitom bude môcť zúročiť aj slovenské predsedníctvo v Rade EÚ.

Prezidenta SR bude na WHS sprevádzať aj viacero predstaviteľov mimovládnych organizácií, ktoré sú aktívne v humanitárnych aktivitách (napr. Slovenská katolícka charita) zameraných na pomoc sýrskym utečencom.

Na samite môže SR deklarovať prevzatie všetkých základných záväzkov (tzv. core commitments) nakoľko majú charakter politickej deklarácie a v ich rámci vybraných tzv. čiastkových zodpovedností (tzv. sub commitments). Prijatie týchto záväzkov bude deklarované v rámci okrúhleho stola na vysokej úrovni pod názvom Political Leadership to Prevent and End Conflicts  v rámci vystúpenia štátneho tajomníka Ministerstva zahraničných vecí a európskych záležitostí. 

SR pre potreby spoločného stanoviska EÚ predbežne deklarovala pripravenosť pristúpiť ku všetkým základným záväzkom (core commitments). Presnejšiu pozíciu EÚ by mali obsahovať závery Rady EÚ (FAC/DEV), ktoré však sú ešte iba v procese negociovania a budú schvaľované 12.5. 2016. 

Pokiaľ ide o individuálne záväzky, tieto sú výsledkom nášho vlastného poznania a skúseností o potrebe angažovania sa v humanitárnych aktivitách, vrátane spolupráce s mimovládnym a podnikateľským sektorom. Návrhy záväzkov, ktorých prijatie by mohlo byť na samite za Slovenskú republiku deklarované, boli nadefinované aj na základe  konzultácií s oslovenými rezortmi (MV SR, MF SR, MO SR), mimovládnym sektorom a akademickým prostredím. MV SR v rámci toho upozornilo na potrebu prechodu nášho mechanizmu humanitárnej reakcie od následných aktivít k aktivitám preventívnym, podobne ako Štátne hmotné rezervy na potrebu zlepšenia národného systému humanitárnej pomoci, jeho organizačnej kapacity a pripravenosti. MF SR navrhuje, aby sa prípadné záväzky vždy realizovali v rámci rozpočtu a boli priebežne zohľadňované pri tvorbe rozpočtu na jednotlivé roky. Ozbrojené sily SR sú pripravené poskytnúť na požiadanie podporu pre humanitárnu pomoc hlavne v tých oblastiach, kde pôsobia v rámci medzinárodných krízových misií. Cennou je aj čerstvá skúsenosť spolupráce s občianskou spoločnosťou zastrešovanou Výzvou k ľudskosti pri organizovaní aktivít v nadväznosti na utečeneckú krízu. Doterajšia spolupráca s podnikateľským sektorom (napr. fa Tesco Stores SR, a.s., Asociácia dodávateľov liečiv) poukázala na potrebu motivačného nastavenia daňového systému tak, aby tento podporoval zapojenie väčšieho počtu podnikateľských subjektov do humanitárnych aktivít.




Konkrétna časť

Segment hláv štátov

Prezident SR Andrej Kiska v rámci segmentu hláv štátov vystúpi s krátkym vystúpením, v ktorom predstaví rámcové pozície SR k akceptácii tzv. core  commitments. Zároveň mu bude odporučené deklarovať pripravenosť SR prijať nasledujúce individuálne záväzky.  

Záväzok  1
Vzhľadom na existenciu viacerých systémových nedostatkov poskytovania humanitárnej pomoci (napr. materiálne zásoby nie sú plánovite vytvárané a hrozí reálne riziko ich poklesu na úroveň, kedy takýto materiál nebude k dispozícii) ako prvý a základný záväzok by sme odporúčali: 
Slovenská republika sa zaväzuje prehodnotiť súčasný a vytvoriť nový, efektívny systém, pozostávajúci z nevyhnutných legislatívnych opatrení, jasne definujúcich nateraz absentujúce kompetencie, povinnosti a ich nositeľov, vytvorenie zodpovedajúcej logistickej bázy, ktorá doplní napr. chýbajúce prepravné kapacity a v neposlednom meradle substantívne navýšenie objemu finančných prostriedkov vyčleňovaných na humanitárnu pomoc. Súčasťou takéhoto systému bude i výskumná zložka posilňujúca prevenciu a predikciu.

Záväzok 2
Vychádzajúc aj zo správy UNICEF pod názvom „Vzdelanie pod paľbou“, ktorá  sa zameriava na dopad násilia na školákov v deviatich oblastiach, vrátane Sýrie, Iraku, Jemenu a Líbye, kde celá generácia vyrastá mimo vzdelávacieho systému, je naším cieľom prispieť k zmene tejto situácie. Aj samotní utečenci často hovoria o tom, že vzdelanie ich detí je ich hlavnou prioritou. Prieskum UNICEF navyše ukazuje, že bojovníkmi sa stávajú stále mladšie deti, kým učitelia sú zabíjaní, unášaní a zatýkaní. Vidíme preto ako akútnu potrebu orientácie humanitárnej pomoci na vzdelávanie, ktoré by nemalo byť opomínané, pretože sme svedkami fenoménu tzv. stratených generácií detí. Preto ako ďalší záväzok odporúčame: 
Slovenská republika sa zaväzuje realizovať aktivity (osobitné grantové schémy) na podporu vzdelávania detí utečencov v mieste ich súčasného pobytu, t.j.                  v utečeneckých táboroch, s prednostným zameraním na  Sýriu a región Blízkeho a Stredného Východu. 
Cieľom je zabezpečiť základné vzdelávanie pre deti žijúce v utečeneckých táboroch, vzdelávanie nižšieho a pomocného zdravotného personálu, vrátane nevyhnutnej infraštruktúry. Formou vzdelávacích projektov tak zabezpečiť humanitárnu pomoc pre obyvateľov vracajúcich sa do pôvodného prostredia, vrátane materiálnej pomoci, základnej zdravotnej starostlivosti, nevyhnutnej infraštruktúry, očkovania detí, a pod.

pozn.: Jedným zo sprievodných podujatí samitu bude aj osobitné stretnutie k iniciatíve Education in Emergencies. 8.4. naviac SAMRS zverejnil výzvu na predkladanie humanitárnych projektov prednostne zameraných na vzdelávacie aktivity                    v utečeneckých táboroch. Na tento účel sme nateraz vyčlenili 500 tis. EUR.

Záväzok  3

Vzhľadom na pretrvávajúce krízové situácie a v súlade so zámerom podporovať vzdelávanie mladej generácie ako ďalší záväzok odporúčame: 
Slovenská republika sa zaväzuje pripraviť nový koncept poskytovania vládnych štipendií, ktorého hlavnými prvkami bude zvýšenie počtu udeľovaných štipendií a ich zameranie na študentov z radov sýrskych utečencov v Sýrii a susediacich krajinách Blízkeho a Stredného východu. 

pozn.: V súlade s rozhodnutím vlády MZVaEZ/ORPO už organizuje aktivity smerom                   k vytypovaniu vhodných kandidátov na poskytnutie vládnych vysokoškolských štipendií pre 30 sýrskych utečencov na šk. rok 2016/17.

Záväzok  4

V súlade s hlavnou úlohou  špecifikovanou aj v správe GT OSN vzájomne prepojiť vlády, humanitárne organizácie, akademickú obec a nových partnerov, vrátane súkromného sektora s cieľom  dosiahnuť čo najvyššiu mieru participácie komerčných subjektov na poskytovaní materiálnej humanitárnej pomoci odporúčame prijatie ďalšieho záväzku:
Slovenská republika bude usilovať o také nastavenie legislatívneho rámca, ktorý bude motivovať (zníženie daňového zaťaženia) komerčné subjekty k poskytovaniu materiálnej humanitárnej pomoci. 

Záväzok  5
Vzhľadom na narastajúci počet humanitárnych potrieb ľudí spôsobených prírodnými katastrofami ako ďalší záväzok odporúčame: 
Slovenská republika vyvinie maximálne úsilie s cieľom registrovať nový modul aktivovateľný Európskou komisiou v rámci Mechanizmu Únie v oblasti civilnej ochrany (DG ECHO) pri mimoriadnych udalostiach mimo EÚ alebo v rámci EÚ a použiteľný na krátkodobé misie na účely poskytnutia humanitárnej pomoci.

pozn. Projekt spolufinancovaný Európskou komisiou spája niekoľko predchádzajúcich modulov (EURACARE, EURAMET, EURETS), na ktoré nadväzuje, a vytvára tak širokú paletu ponúkanej pomoci občanom EÚ v prípade mimoriadnych udalostí vo svete, rovnako aj na účely humanitárnej pomoci pri prírodných a človekom zavinených katastrofách. Výsledkom bude registrácia v CECIS (Common Emergency Communication and Information System).

Záväzok  6
Slovenská republika veľmi citlivo vníma prudký nárast počtu humanitárnych kríz najvyššej úrovne a preto sa odporúča prijatie záväzku:
Slovenská republika zdvojnásobí (od r. 2017) objem finančných prostriedkov poskytovaných na humanitárnu pomoc. S ambíciou čo možno najväčšieho premostenia rozvojovej spolupráce a humanitárnej pomoci sa bude usilovať aj o kontinuálne zvyšovanie prostriedkov určených na rozvojové a humanitárne projekty.  

pozn.: SR dlhodobo vyčleňuje iba veľmi malé objemy financií, príp. materiálu pre humanitárne potreby. V r. 2015 síce došlo k výraznému nárastu objemu poskytnutej humanitárnej pomoci, táto však dosiahla iba sumu 2 252 tis. EUR. Spomínaný nárast bol aj výsledkom mimoriadnych príspevkov v súvislosti s utečeneckou krízou. Keďže väčšina prisľúbených príspevkov, o poskytnutí ktorých už vláda SR rozhodla, bola, resp. bude vyplatená v r. 2016 (napr. 3 mil. EUR do fondu MADAD, časť z 10,3 mil. EUR do Fondu pre Turecko) a v rokoch nasledujúcich, rovnako tak rozpočet MZVaEZ počíta so zvýšenou sumou prostriedkov na humanitárne aktivity (600 tis. EUR), možno takýto záväzok deklarovať bez potreby dodatočných rozpočtových zdrojov. Vyčleňovanie alebo akumulovanie prostriedkov na humanitárne potreby však bude potrebné doriešiť systémovo.

Okrúhly stôl Political Leadership to Prevent and End Conflicts  

V rámci okrúhleho stola Political Leadership to Prevent and End Conflicts je predstavených päť kľúčových záväzkov spojených s kľúčovou zodpovednosťou č. 1  v Agende GT OSN pre ľudskosť - Silné globálne líderstvo schopné predchádzať a ukončovať konflikty. Štátny tajomník Ministerstva zahraničných vecí a európskych záležitostí Lukáš Parízek v rámci okrúhleho stola bude deklarovať pristúpenie SR ku všetkým základným záväzkom (core commitments) ako ku všeobecne formulovaným cieľom medzinárodného spoločenstva pod vedením OSN. Jeho vystúpenie bude zamerané na predchádzanie konfliktom v kontexte ich možného prepuknutia do humanitárnej krízy, vrátane skúsenosti SR s humanitárnou odpoveďou pri ozbrojenom konflikte na Ukrajine. 

Po skočení úvodnej, oficiálnej časti samitu sa predovšetkým počas druhého dňa popri účasti na sérii špecializovaných podujatí zameraných o.i. na vzdelávanie v krízových situáciách, otvára priestor pre uskutočnenie bilaterálnych stretnutí. Najprirodzenejšími partnermi pre bilaterálne stretnutia sú susedné krajiny, resp. krajiny blízkeho regiónu, s ktorými môžeme svoj postup koordinovať. Ďalšími sú krajiny predsedníckeho tria, rovnako ako severské krajiny, ktoré sú dlhodobo známe svojimi humanitárnymi aktivitami. Spomedzi týchto krajín budú na úrovni prezidenta zastúpené krajiny ako Rakúsko, Fínsko, Cyprus, Chorvátsko, na úrovni, ministra pre rozvojovú spoluprácu, resp. štátneho tajomníka Poľsko, Švédsko, Írsko, Estónsko, Luxembursko, či Portugalsko. 
- - - - -




Príloha č. 1
[image: ] [image: ] [image: ] [image: ] [image: ] [image: ]
1)
V rámci okrúhleho stola Political Leadership to Prevent and End Conflicts  je predstavených päť kľúčových záväzkov spojených s kľúčovou zodpovednosťou č. 1   v Agende GT OSN pre ľudskosť: 

Záväzok 1: Záväzok ku skorej akcii v prípade potenciálne konfliktných situácií na základe zistení skorého varovania a zdieľanej analýzy o konflikte.   

Záväzok 2: Záväzok  zlepšiť kapacity na  prevenciu a riešenie konfliktov na národnej, regionálnej a medzinárodnej úrovni s cieľom uľahčenia práce na niekoľkých krízach  naraz.  

Záväzok 3: Záväzok udržať dlhotrvajúce politické vodcovstvo a účasť na všetkých úrovniach krízy s cieľom zabrániť jej rozšíreniu alebo prerastenia do konfliktu. 

Záväzok 4: Záväzok adresovať štrukturálne základné  príčiny konfliktu a pracovať na znížení citlivosti investovaním do rozvoja inkluzívnej, mierovej spoločnosti. 

Záväzok 5: Záväzok urobiť úspešnú prevenciu konfliktu viditeľnou  zachytením,  konsolidáciou a zdieľaním  good practices a lessons learnt. 

2)
V rámci okrúhleho stola Changing People’s Lives: From Delivering Aid to Ending Need  sú predstavené dva kľúčové záväzky spojené s kľúčovou zodpovednosťou č. 4 v Agende GT OSN pre ľudskosť: 
Záväzok 1: Záväzok k novému spôsobu práce, ktorý pokrýva aktuálne humanitárne potreby ľudí zatiaľčo zároveň znižuje riziko a zraniteľnosť a zvyšuje ich odolnosť.  
o Anticipovať, nečakať: investovať do analýz rizika a zvýhodňovať skorú reakciu        s cieľom minimalizovať dopad a frekvenciu známych rizík a hazardov s ľuďmi.  
o Posilniť, nie nahradiť: podporovať a investovať do národného a lokálneho líderstva a systémov odpovede kdekoľvek je to možné s cieľom predísť duplicitným medzinárodným mechanizmom.  
o Zachovať a udržať krízovú kapacitu umožňujúcu  predpovedateľnú a flexibilnú okamžitú a život zachraňujúcu asistenciu a ochranu v súlade s humanitárnymi princípmi.
o Presiahnuť humanitárno - rozvojové rozdiely: kde sú prítomní medzinárodní hráči, humanitárni a rozvojoví hráči pracujú spoločne na základe komparatívnej výhody za účelom kolektívnych výsledkov, ktoré  zabezpečia humanitárne potreby tak, aby boli riziko a  zraniteľnosť  redukované počas viacerých rokov. Primát humanitárnych princípov bude naďalej podporovať humanitárnu akciu.
Záväzok 2: Záväzok podporiť a umožniť koherentnú cestu financovania, ktorá zabezpečí humanitárne potreby, redukuje ľudské riziko a  zraniteľnosť a zvyšuje odolnosť. S cieľom dosiahnuť to sa zaväzujeme: 
o Investovať do zníženia rizika: zvýšiť medzinárodné a národné zdroje na koherentné vybudovanie odolnosti a zníženia rizika kríz.
o Investovať do lokálnej kapacity: merateľne zvýšiť investície do posilnenia národnej a lokálnej kapacity za účelom predchádzania a odpovede na krízy a priame financovanie národných a lokálnych inštitúcií, kdekoľvek je to možné.  
o Investovať do koherencie: financovať kolektívne výstupy tak, aby sa dosiahla predvídavosť a udržateľnosť a presadzovanie skorej odpovede rozvojových hráčov. 
3)
V rámci okrúhleho stola Uphold the Norms that Safeguard Humanity je predstavených päť kľúčových záväzkov spojených s kľúčovou zodpovednosťou č. 2   v Agende GT OSN pre ľudskosť: 

Záväzok 1: Záväzok propagovať a zvyšovať ochranu civilistov posilnením súladu s medzinárodným humanitárnym právom a ľudskými právami. 

Záväzok 2: Záväzok  posilniť rešpektovanie a ochranu civilistov a civilných objektov pri vedení bojových akcií, vrátane prevencie ujmy civilistov vyplývajúcej z predvídateľných nediskriminačných efektov použitia výbušných zbraní so širokým dosahom v osídlených oblastiach, a zdržania sa vojenského využitia civilnej  infraštruktúry. 

Záväzok 3: Záväzok  zabezpečiť, aby populácie s humanitárnou potrebou dostali včasnú a neprerušenú humanitárnu asistenciu. 

Záväzok 4: Záväzok zdvojnásobiť úsilie rešpektovať a chrániť humanitárnych a zdravotníckych pracovníkov a zariadenia proti útokom, hrozbám alebo iným násilným aktom, ktoré im bránia vo výkone plnenia ich výlučne humanitárnej funkcie.  

Záväzok 5: Záväzok proklamovať a systematicky odsudzovať porušenia medzinárodného humanitárneho práva a ľudských práv a prijať konkrétne kroky na zlepšenie zodpovednosti. 

4)
V rámci okrúhleho stola Financing: Investing in Humanity je predstavených päť kľúčových záväzkov spojených s kľúčovou zodpovednosťou č. 5 v Agende GT OSN pre ľudskosť: 

Každý záväzok apeluje na humanitárnu komunitu, aby rozpoznala a konala smerom k plneniu dôležitej zodpovednosti v zabezpečení minimálnych zdrojov potrebných na zachovanie životov,  dôstojnosti  a bezpečnosti ľudí  postihnutých konfliktom, prírodnými katastrofami a inými nebezpečenstvami. 

Záväzok 1:  Záväzok posilniť národné a lokálnu humanitárnu akciu zvýšením financovania, ktoré je k dispozícii lokálnym a národným hráčom a poskytovať podporu na zvýšenie národných  systémov odpovede, organizačnej kapacity a pripravenosti.

Záväzok 2:  Záväzok zvýšiť substantívne  podporu ženám, dievčatám, mužom       a chlapcom postihnutým humanitárnymi krízami, v krehkých situáciách a v komplexných nebezpečenstvách, vrátane prostredníctvom programov  hotovostného financovania ako preferovanej metódy podpory tam, kde to trhy a operačný kontext dovolí.     

Záväzok 3:  Záväzok investovať do spôsobu viac zohľadňujúceho riziko                a podoprieť  tak pripravenosť opatrení, prevenciu kríz a výstavbu odolnosti postihnutých ľudí na základe  dôslednejších analýz, ktoré zahŕňajú diferencovanie podľa pohlavia a veku  a analýzy rovnosti pohlaví za účelom informovanosti programovania a rodovú analýzu za účelom informovanie programovania a uľahčenia komplementárnych humanitárnych a rozvojových intervencií. Špecificky, záväzok zlepšiť dostupnosť a prístup k financovaniu v čase vypuknutia krízy, vrátane vytvorenia bezpečnostných rezervných fondov, vyhradenia rozpočtových položiek pre znižovanie rizík a pri poistení rizík.
 
Záväzok 4:  Záväzok poskytnúť predvídateľný , viacročné nevyčlenené  finančné riešenia, ktoré redukujú riziko a zvyšujú odolnosť, vrátane presmerovania  oficiálnej rozvojovej pomoci (ODA)   do   krehkých kontextov a zvýhodňovania rozvojových hráčov adresovať príčiny humanitárnej potreby bez  nepriaznivého   dopadu na humanitárne princípy a celkovú akciu (tak ako sa to tiež navrhuje v rámci okrúhleho stola č. 6  “Changing Lives: From Meeting to Ending Needs”. 

Záväzok 5:  Záväzok zvýšiť a diverzifikovať zdrojovú základňu, nástroje a prístupy s cieľom plniť urgentné život zachraňujúce požiadavky a zabezpečiť kroky potrebné na dosiahnutie vyššej efektivity ,  transparentnosti a zodpovednosti za humanitárnu akciu pre ženy, dievčatá, mužov a chlapcov. 

5)
V rámci okrúhleho stola Women and Girls: Catalyzing Action to Achieve Gender Equality je predstavených päť kľúčových záväzkov spojených so všetkými kľúčovými zodpovednosťami v Agende GT OSN pre ľudskosť: 

Záväzok 1:  Záväzok  posilniť ženy a dievčatá ako agentov a lídrov zmeny, vrátane zvýšenia podpory pre zmysluplnú účasť ženami vedených lokálnych  skupín na humanitárnej akcii.

Záväzok 2:  Zabezpečiť univerzálny prístup k sexuálnym a reprodukčným právam a zdraviu ako to bolo dohodnuté v súlade s Programom prístupu medzinárodnej konferencie o populácii a rozvoji a Beijingskej platformy pre akciu a záverečných dokumentov revidujúcich konferencií pre ženy a dospievajúce dievčatá v krízových podmienkach. 

Záväzok 3:  Implementovať a koordinovať globálny prístup k prevencii a odpovede na násilie na rodovom základe v krízových kontextoch, vrátane prostredníctvom Výzvy na akciu k ochrane pred násilím na rodovom základe v nebezpečenstvách.

Záväzok 4:  Zabezpečiť, aby humanitárne programovanie odrážalo rodové rozdelenie 

Záväzok 5:  Úplný súlad s humanitárnymi politikami, rámcami a právne záväznými dokumentami týkajúcimi sa rodovej rovnosti, posilnenia postavenia žien a ich práv. 

6)
V rámci okrúhleho stola Natural Disasters & Climate Change: Managing Risks and Crises Differently sú predstavené štyri kľúčové záväzky spojené s kľúčovou zodpovednosťou č. 4 v Agende GT OSN pre ľudskosť: 

Záväzok 1:  Záväzok  investovať do dát, analýz a skorého varovania pred prírodnými katastrofami a rizikami klimatickej zmeny za účelom zlepšenia porozumenia,  očakávania  a skorej akcie. 

Záväzok 2:  Záväzok  posilniť manažment prírodných katastrof a rizík klimatickej zmeny, umožnením národného a lokálneho líderstva, prevzatím viac kolektívneho, dlhodobehšieho prístupu a zamerania, predovšetkým na posilnenie pripravenosť          a predvídateľných opatrení reakcie.  

Záväzok 3: Záväzok  vybudovať komunitnú odolnosť ako kritickú prvú líniu odpovede. 

Záväzok 4: Záväzok  zabezpečiť regionálnu a globálnu humanitárnu asistenciu pri živelných pohromách dopĺňajúc národné i miestne úsilie. 

7)
V rámci okrúhleho stola Leave No One Behind: A Commitment to Address Forced Displacement je predstavených päť kľúčových záväzkov spojených s kľúčovou zodpovednosťou č. 3 v Agende GT OSN pre ľudskosť: 

Záväzok 1:  Záväzok k novému prístupu adresovania násilného presídlenia, ktoré nielen plní okamžité humanitárne potreby, ale znižuje zraniteľnosť a zvyšuje odolnosť a sebestačnosť a utečencov a vnútorne presídlených osôb. Záväzok k implementácii tohto nového prístupu prostredníctvom medzinárodných a národných programov a prijatím potrebných politických, právnych a finančných krokov požadovaných špecifickým kontextom.  

Záväzok 2:  Záväzok k merateľnému zníženiu vnútorného presídlenia bezpečným  dôstojným spôsobom, vrátane práce smerom k cieľu 50% do r. 2030, s cieľom dosiahnuť odolné riešenia pre vnútorne presídlené osoby. 

Záväzok 3:  Uznať globálny verejný prínos krajín a komunít, ktoré hostia veľké množstvo utečencov a záväzok k poskytovaniu vyššej finančnej a politickej podpory s utečencami a/alebo  vnútorne presídlenými osobami týmto krajinám  a komunitám.

Záväzok 4:  Záväzok ku kolektívnej práci smerom k posilneniu medzinárodného rámca pre predvídateľné a  spravodlivé rozdelenie zodpovednosti  v odpovedi na pohyby utečencov vo veľkom meradle.    

Záväzok 5:  Záväzok k aktívnej práci na obhájenie inštitútu azylu a princípov nepotláčania. Záväzok k posilneniu a implementácii národných, regionálnych                a medzinárodných právnych noriem     politických rámcov, ktoré posilnia ochranu utečencov a vnútorne presídlených osôb ako Dohovor z 1951 o právnom postavení utečencov, Dohovor o ochrane a pomoci vnútorne presídleným osobám v Afrike (Kampalský dohovor) alebo sprievodca princípmi vnútorného presídlenia. 


image4.png




image5.png




image6.png




image1.png




image2.png




image3.png




